b'\n_START_ARTICLE_\nPrehodna zaposlitev\n_START_PARAGRAPH_\nPrehodna zaposlitev (angl. bridge employment) se je pojavila \xc5\xa1ele v zadnjih letih, gre pa za delni umik z dela.  To je katerokoli delo po uradni upokojitvi (skraj\xc5\xa1an ali polni delovni \xc4\x8das, za\xc4\x8dasno delo, samozaposlitev). Beseda prehodno ozna\xc4\x8duje prehod od polne zaposlitve do popolne upokojitve . Po navadi je tak\xc5\xa1na zaposlitev manj stresna  in je izrednega pomena za vse tiste, ki nimajo prihrankov in imajo nizko pokojnino ._NEWLINE_Dejavniki, kot so dalj\xc5\xa1a \xc5\xbeivljenjska doba, bolj\xc5\xa1a zdravstvena oskrba in aktivnej\xc5\xa1e \xc5\xbeivljenje, vplivajo na \xc4\x8dlovekovo zmo\xc5\xbenost dela. Ljudje zaklju\xc4\x8dujejo svojo poklicno kariero kasneje, s tem pa pomembno prispevajo k spreminjanju koncepta upokojitve.  Za ve\xc4\x8dino ljudi upokojitev ozna\xc4\x8duje popolno prekinitev zaposlitve (popolna upokojitev), kar lahko pomeni, da posameznik deluje kot volonter ali pa se posveti drugim prosto\xc4\x8dasnim dejavnostim (npr. \xc5\xa1port, umetnost,...). Prehodna zaposlitev se od slednjega razlikuje po tem, da je upokojenec aktiven v dolo\xc4\x8deni organizaciji, za svoje delo pa prejema pla\xc4\x8dilo.\n_START_SECTION_\nVrsti prehodne zaposlitve\n_START_PARAGRAPH_\nPrehodno zaposlitev delimo na dve vrsti.\n_START_SECTION_\nZaposlitev znotraj istega kariernega podro\xc4\x8dja\n_START_PARAGRAPH_\nGre za zaposlitev na podro\xc4\x8dju, kjer so si posamezniki ustvarili kariero v \xc4\x8dasu polne zaposlitve (angl. career bridge employment).  O njej govorimo takrat, ko npr. upokojeni zdravnik v \xc4\x8dasu upokojitve \xc5\xa1e naprej opravlja isto delo v bolni\xc5\xa1nici._NEWLINE_Prehodna zaposlitev znotraj kariernega podro\xc4\x8dja pa se lahko nadaljuje v isti organizaciji, kjer je bila oseba zaposlena \xc5\xbee prej ali pa v drugi organizaciji, kjer oseba \xc5\xa1e vedno opravlja enak poklic.\n_START_SECTION_\nPrehodna zaposlitev v isti organizaciji\n_START_PARAGRAPH_\nFeldman  navaja, da prehodna zaposlitev v isti organizaciji predstavlja manj\xc5\xa1e prilagoditvene te\xc5\xbeave. Nekaj let kasneje se mu je pridru\xc5\xbeil tudi sodelavec Seongsu Kim in skupaj sta naredila raziskavo, v kateri sta med drugim raziskovala tudi zadovoljstvo zaposlenih, ki se vrnejo nazaj v isto organizacijo. Ugotovila sta, da \xc4\x8dutijo izklju\xc4\x8denost iz vsakodnevnih aktivnosti in sprejemanja odlo\xc4\x8ditev, in da je manj neformalnega dru\xc5\xbeenja s sodelavci. Poleg tega pogosto primerjajo svoje prej\xc5\xa1nje delo z delom naslednika njihovega polo\xc5\xbeaja, kar je frustrirajo\xc4\x8de, saj ocenjujejo ustreznost svojih dejanj v preteklosti in se spra\xc5\xa1ujejo o svojih dose\xc5\xbekih. Velikokrat se poslab\xc5\xa1ajo tudi delovni pogoji, saj izgubijo status in mo\xc4\x8d, zato jim dodelijo neudobne delovne prostore in jim odvzamejo ve\xc4\x8dino osebja. Zaradi skraj\xc5\xa1anega delovnega \xc4\x8dasa in ni\xc5\xbejega statusa v organizaciji opravljajo manj privla\xc4\x8dne naloge, kar jim daje ob\xc4\x8dutek nekoristnosti.\n_START_SECTION_\nPrehodna zaposlitev v drugi organizaciji\n_START_PARAGRAPH_\nV nekaterih raziskavah sta avtorja Kim in Feldman  ugotovila, da je delo v drugi organizaciji bolj stresno in zaposleni potrebujejo dlje \xc4\x8dasa za popolno prilagoditev, vendar sta v drugi \xc5\xa1tudiji ugotovila, da je zadovoljstvo vi\xc5\xa1je. Izjave zaposlenih so pokazale, da so bili sprejeti in izjemno cenjeni, nekateri so prejemali celo ob\xc4\x8dutno vi\xc5\xa1je pla\xc4\x8dilo za svoje delo. Prilagoditev ni ni\xc4\x8d te\xc5\xbeja, saj so nove sodelavce \xc5\xbee prej poznali oz. so svoje izku\xc5\xa1nje in spretnosti z lahkoto prenesli tudi v novo organizacijo, predvsem pa jih je zadovoljevalo to, da so nekatere aktivnosti v novi organizaciji, ki so prej bili njihovi konji\xc4\x8dki, postale delo, ki je celo pla\xc4\x8dano.\n_START_SECTION_\nZaposlitev na drugem kariernem podro\xc4\x8dju\n_START_PARAGRAPH_\nPrehodna zaposlitev na drugem podro\xc4\x8dju delovanja se nana\xc5\xa1a na zaposlitev posameznikov, ki po upokojitvi izberejo delo, ki ni vezano na njihovo prej\xc5\xa1nje delo (angl. non-career bridge employment).  Primer te je delo odvetnika, ki se po upokojitvi zaposli kot prodajalec v knjigarni._NEWLINE_Ta vrsta prehodne zaposlitve je pogostej\xc5\xa1a. Z njo osebe nemalokrat sprejmejo ni\xc5\xbejo pla\xc4\x8do in ni\xc5\xbeji status, predvsem zato, ker jim to omogo\xc4\x8da ve\xc4\x8djo fleksibilnost zaposlitve .\n_START_SECTION_\nStarost, zdravje, izobrazba\n_START_PARAGRAPH_\nNekatere starej\xc5\xa1e \xc5\xa1tudije  so dokazale, da so mlaj\xc5\xa1i in bolj zdravi delavci fizi\xc4\x8dno bolj sposobni za delo in zato je ve\xc4\x8dja verjetnost, da tak\xc5\xa1ni sprejmejo prehodno zaposlitev. Vpliva zdravja na odlo\xc4\x8ditev za prehodno zaposlitev pa ne moremo ena\xc4\x8diti glede na zdravstvene te\xc5\xbeave, ki jih imajo te osebe. Ljudje, ki so zaradi bolezni gibalno ovirani, se prej odlo\xc4\x8dijo za popolno upokojitev. Tisti, ki se soo\xc4\x8dajo s psihosomatskimi boleznimi, ostanejo na delovnem mestu dlje in z ve\xc4\x8djo verjetnostjo sprejmejo tudi prehodno zaposlitev. Za slednje namre\xc4\x8d popolna upokojitev pomeni ve\xc4\x8d stresa, saj zato ve\xc4\x8d \xc4\x8dasa pre\xc5\xbeivijo v skrbeh in se bolj koncentrirajo na simptome bolezni, kar posledi\xc4\x8dno vodi k ni\xc5\xbejemu \xc5\xbeivljenjskemu zadovoljstvu._NEWLINE_Wang in sodelavci  so v svoji raziskavi pri\xc5\xa1li do pomembnih izsledkov. Ugotovili so, da razli\xc4\x8dni dejavniki razli\xc4\x8dno vplivajo na vrsto prehodne zaposlitve. Mlaj\xc5\xa1i upokojenci z dalj\xc5\xa1im \xc4\x8dasom izobra\xc5\xbeevanja, bolj\xc5\xa1im zdravjem, manj stresa na prej\xc5\xa1njem delovnem mestu in z vi\xc5\xa1jim zadovoljstvom pri delu v \xc4\x8dasu polne zaposlitve, si z ve\xc4\x8djo verjetnostjo najdejo prehodno zaposlitev znotraj podro\xc4\x8dja, v katerem so delali prej. Za tiste, ki so poleg vseh na\xc5\xa1tetih dejavnikov finan\xc4\x8dno bolj sposobni, pa je ve\xc4\x8dja verjetnost prehodne zaposlitve na drugem podro\xc4\x8dju.\n_START_SECTION_\nDru\xc5\xbeinske razmere\n_START_PARAGRAPH_\nS sprejetjem prehodne zaposlitve sta mo\xc4\x8dno povezana zaposlenost partnerja in morebitna finan\xc4\x8dna odvisnost otrok. Osebe, katerih partnerji so \xc5\xa1e vedno zaposleni, bolj \xc4\x8dutijo potrebo po zaposlitvi, poleg tega pa obstaja ve\xc4\x8dja verjetnost, da se bo oseba zaposlila tudi zaradi obstoja finan\xc4\x8dno odvisnih otrok, saj prihodek v primeru prehodne zaposlitve predstavlja dodatno finan\xc4\x8dno podporo.\n_START_SECTION_\nSocialne potrebe\n_START_PARAGRAPH_\nZa veliko ljudi delo omogo\xc4\x8da zadovoljevanje socialnih potreb. Tisti, ki ne \xc4\x8dutijo, da bi lahko tovrstne potrebe zadovoljevali brez vklju\xc4\x8devanja v delo, si z ve\xc4\x8djo verjetnostjo najdejo prehodno zaposlitev. Ostali svoje socialne potrebe la\xc5\xbeje uresni\xc4\x8dujejo skozi delo v razli\xc4\x8dnih prostovoljnih organizacijah in udejstvovanjih v prosto\xc4\x8dasnih aktivnostih. _NEWLINE_Mariappanadar  je potrdil, da strah pred izgubo prijateljskih vezi spro\xc5\xbei pri tistih, ki se jim bli\xc5\xbea upokojitev, interes za iskanje prehodne zaposlitve. To potrjuje rezultate drugih raziskovalcev, ki so preu\xc4\x8devali pomembnost socialne interakcije za starej\xc5\xa1e delavce in njihovo anksioznost v povezavi z izgubo teh vezi po upokojitvi.\n_START_SECTION_\nFinan\xc4\x8dno stanje\n_START_PARAGRAPH_\nFinan\xc4\x8dna situacija pomembno mo\xc4\x8dno vpliva na odlo\xc4\x8ditev o prehodni zaposlitvi. Na splo\xc5\xa1no je pri osebah, ki imajo vi\xc5\xa1jo pokojnino, ve\xc4\x8dja verjetnost popolne upokojitve, tisti z ni\xc5\xbejo pokojnino pa z ve\xc4\x8djo verjetnostjo sprejmejo prehodno zaposlitev, saj s tem kompenzirajo prej\xc5\xa1njo pla\xc4\x8do z dodatnim prihodkom v \xc4\x8dasu prejemanja pokojnine.\n_START_SECTION_\nFleksibilnost organizacije\n_START_PARAGRAPH_\nV organizacijah, kjer je ve\xc4\x8d fleksibilnih programov za delo s starej\xc5\xa1imi zaposlenimi, je ve\xc4\x8dja verjetnost, da bodo delavci izkoristili morebitno mo\xc5\xbenost prehodne zaposlitve. \xc4\x8ce organizacije ponujajo opravljanje manj te\xc5\xbekih delovnih nalog, kraj\xc5\xa1i delovni \xc4\x8das in ostale prilagoditve, je izbira prehodne zaposlitve ve\xc4\x8dja. Poleg tega fleksibilnost, ki jo ponuja organizacija, daje starej\xc5\xa1emu delavcu ob\xc4\x8dutek, da ga cenijo in da sposobnosti delavca pomembno prispevajo k njenemu razvoju.\n_START_SECTION_\nPomen prehodne zaposlitve\n_START_PARAGRAPH_\nPrehodna zaposlitev delavcem omogo\xc4\x8da, da se psiholo\xc5\xa1ko pripravijo na popolno upokojitev. Zaradi prehodne zaposlitve imajo delavci o sebi bolj\xc5\xa1e mnenje, saj se \xc5\xa1e vedno u\xc4\x8dijo in delijo svoje izku\xc5\xa1nje z drugimi. Poleg tega lahko pomagajo drugim pri vzponu v karieri (kot mentorji), kar pove\xc4\x8duje njihovo zadovoljstvo. Imajo ve\xc4\x8d \xc4\x8dasa za sebe, kot so ga imeli v \xc4\x8dasu polne zaposlitve, dobivajo pa dodaten prihodek, kar posledi\xc4\x8dno omogo\xc4\x8da tudi var\xc4\x8devanje in ve\xc4\x8djo finan\xc4\x8dno varnost. Starej\xc5\xa1i prehodno zaposlitev dojemajo tudi kot dokaz sebi in drugim, da so pomembni in dovolj kompetentni, da zmorejo \xc5\xa1e naprej delovati v dru\xc5\xbebi._NEWLINE_Feldman in Kim  sta v svoji raziskavi ugotovila, da ima lahko popolna upokojitev pozitivne posledice. Tisti, ki se niso prehodno zaposlili, so navedli, da jim upokojitev ustreza, saj imajo s tem ve\xc4\x8d \xc4\x8dasa za partnerja in dru\xc5\xbeino. Ustreza jim tudi umirjen \xc5\xbeivljenjski slog, ki ga s seboj prinese odsotnost delovnih obveznosti, poleg tega pa se lahko posvetijo prosto\xc4\x8dasnim dejavnostim ali potovanju. Potrebno je omeniti, da se nekateri za upokojitev odlo\xc4\x8dijo tudi zato, ker jih delo ni veselilo, so se \xc5\xbeeleli znebiti sodelavcev ali pa zato, ker je njihovo znanje na dolo\xc4\x8denem podro\xc4\x8dju delovanja \xc5\xbee zastarelo. \xc4\x8ceprav upokojitev s seboj prinese prednosti, ki jih prehodna zaposlitev ne nudi, pa je dokazano, da ima lahko prehodna zaposlitev koristen vpliv na zdravje oseb. Upokojenci, ki so sprejeli katerokoli vrsto prehodne zaposlitve, so v primerjavi s popolnoma upokojenimi poro\xc4\x8dali o manj bolezenskih stanjih in drugih zdravstvenih ovirah.  Vzrok je lahko v tem, da te osebe obdr\xc5\xbeijo visok nivo fizi\xc4\x8dnih in mentalnih aktivnosti tudi po upokojitvi._NEWLINE_Prehodna zaposlitev lahko pripomore tudi organizaciji, saj z zaposlitvijo upokojenca zadr\xc5\xbei izku\xc5\xa1enega delavca. Ta lahko pou\xc4\x8duje mlaj\xc5\xa1e in neizku\xc5\xa1ene, poleg tega pa je ugotovljeno, da imajo starej\xc5\xa1i delavci pri delu manj nesre\xc4\x8d, manj je tudi absentizma in prehajanja v druge organizacije.\n_START_SECTION_\nNadaljnje branje\n_START_PARAGRAPH_\nVe\xc4\x8d o prehodni zaposlitvi (v angle\xc5\xa1\xc4\x8dini)_NEWLINE_Ve\xc4\x8d o pomenu prehodne zaposlitve (v angle\xc5\xa1\xc4\x8dini)_NEWLINE_Ve\xc4\x8d o fazah prehodne zaposlitve (v angle\xc5\xa1\xc4\x8dini)_NEWLINE_Ve\xc4\x8d o odlo\xc4\x8danju za prehodno zaposlitev v Evropi (v angle\xc5\xa1\xc4\x8dini)'